La la xe ona de le pi longhe del continente. La region che ciamemo Eritrea la se snoda longo la costa sud-ovest del Mar Roso, da cual el tol el nome e la continua verso i altipiani etiopici del Tigré. I paleontologi i ga fato ricatamenti importanti in Eritrea che i atesta la presensa de ominidi za on milion de ani fa, e de homo sapiens de 125 000 ani fa. Da l’Eritrea pasava ona de le vie utilixà da l’omo preistorico par espandarse fora da l’Africa. Strumenti de piera e de osidiana i se cata ne la baia de Zula e rente de Masaua. Inte el sentro e in tel nord del paexe se cata de le piture rupestri de l’era mesolitica. Ntorno al 3.500 a.C., grupi umani che vivea in Eritrea i ga costruio picole sità che le vien ciamà cultura de Gash. I resti de sto tempo i xe simili a cuei catà anca inte la val de Nilo e in Nubia. Documenti egizi del XXV secolo i se riferise a sta region co el nome de Punt o de Ta Natjeru – la tera de i dei. En tel XV secolo la faraone femena Hatshepsut la ga mandà na spedision in Eritrea par conosar el posto da doe el incenso e la mira i rivava fin a l’Egito. Rente de Asmara, a Sembel, i archeologi i ga catà i resti de na sitàdina del IX secolo a.C. che la gavea conexioni co i del Yemen e co la val del Nilo. L’Eritrea del nord la xe entrà soto el controlo del regno Damat, co cavedal a Yeha inte l’Etiopia del nord. Dopo i Damat, el regno de Aksum el ga tolto el control de sta zona, importante parché la controlava le vie caravaniere dal Mediteraneo a i regni yemeniti de l’Arabia. El cristianesimo el xe rivà da l’Etiopia. El regno de Aksum el ga perso el control de l’area verso el X secolo soto l’influensa de l’Islam. Co la forsa de Aksum la xe finia, la region la se sa diviso longo linee tribali. Al nord, i Beja, on popolo de origine kushitica, el ga fondà sincue regni - 'NaqisBaqlinBazinJarinQata – islamici. I Beja i no xe stà boni de impor la so lengoa, e la zente la ga continuà a usar el ge’ez, da do se sa svilupà la lengoa tigrina de ancò. Mentre che le coste le xera in man a i musulmani, ne i altipiani sentrali el se sa formà on regno cristiano, el Midre Bahri. Sto regno el ga vù na vita corta e el xe stà asorbido dal regno etiopico. En tel sud, le etnie afar e saho i ga mantegnù na forte division tribale fin al XVI secolo, co i se sa unio par formar el sultananto de Adal, che el prendea rentro anca el nord de la Somalia e Gibuti. Dal XVI secolo, el nord el xe finio soto el control otoman co cavedal a Masaua. Soliman el Magnifico el ga concuistà la sità de Masaua in tel 1577 e scominsià la costrusion de novi cuartieri. I otomani i xe restai a Masaua par tre secoli e i ga pasà el control de la region a i egisiani, che i lo ga perso co l’arivo de i italiani. Giuseppe Sapeto, prete catolego, el ga comprà la baia de Assab dal sultan de Afar in tel 1869. La baia la xera par el armatore genovexe Raffaele Rubattino. L’Italia la volea verghe de le colonie in Africa e sora-de-tuto longa la costa che la stava diventando la pi importante par el trafico maritimo, co l’apertura del Canale de Suez. I italiani i ga scominsià n’opera de concuista longo la costa a nord, parando via i egisiani, e verso l’interno, scontrandose co l’imperator Yohannes IV. El 1 genaro 1890 la colonia la xera tuta in man italiana co el nome de Eritrea. L’Italia la xe restada in Eritrea fin al 1941. Dopo la guera, l’Eritrea la xe stà mesa in una federasion co l’Etiopia.